Jahnátek, Ľubomír, minister pôdohospodárstva a rozvoja vidieka SR (2015-05-28):
Neviem presne, čo bola z toho otázka, ale skúsim to vysvetliť. Vy hovoríte o chaose. Samozrejme, neviete podstatu problému, prečo sa časovo natiahol celý tento proces. V podstate finančné prostriedky, ktoré boli alokované na financovanie plánov, hospodárskych plánov lesa, boli na úrovni 6,69 eura na hektár, čo sa asi určite zhodneme na tom, že taxačné kancelárie sú úplne na dne, a jednoducho tieto peniaze im nestačia na to, aby riadne vykonali pasportizáciu a následne hospodárske plány lesa. Preto sme sa rozhodli a nastavili sme novú súťaž na proces, kde by sa tieto jednotkové ceny na hektár mali zvýšiť na 10 eur bez DPH, čo už umožňuje taxátorským spoločnostiam vcelku dobre pokračovať, a majú nejakú perspektívu v budúcnosti, lebo tých 11 taxátorských spoločností, ktoré hlavne vykonávajú túto činnosť, sú jednoducho závislé len na týchto zdrojoch. Oni žiadne iné zdroje k dispozícii nemajú. Preto keď prebehla nová súťaž, bolo treba dohodnúť finančné vykrytie tohto celého procesu a to dofinancovanie predstavovalo výšku asi 540-tisíc eur, ktoré bolo treba cez navýšený kontrakt dostať na NLC-čko. Celé tieto postupy boli dohodnuté, neuveriteľným spôsobom sa nám zaseklo vedenie Národného lesníckeho centra a zrejme ste zaregistrovali, že až došlo k výmene generálneho riaditeľa Národného lesníckeho centra, došlo k výmene kvôli tomu, že stále neboli podpísané tieto zmluvy s 11 taxátorskými spoločnosťami. To je, to je reálny dôvod, prečo pán generálny riaditeľ bol vymenený novým generálnym riaditeľom. Môžem vám povedať, že dnešným dňom by mali byť už tie zmluvy podpísané. Prebehli transakcie, posilnenie financovania a celý proces z hľadiska nastavenia za 10 eur na hektár by mohol plynule pokračovať. Nič nie je ohrozené. Nič. Teraz ale je druhá otázka a to hovoríme o schéme štátnej pomoci, kde my sme vedeli, že vždy je tlak na štátny rozpočet, vždy sú problémy s navyšovaním kapitol v štátnom rozpočte, preto sme pri formulovaní Programu rozvoja vidieka prišli s iniciatívou, že cez opatrenie, myslím, že 8.1 by sme mohli vlastne zabezpečiť aj prípravu lesných hospodárskych plánov, ale zároveň sme aj povedali, že pri poslednej novele zákona o lesoch bol doplnený článok 3, ktorý práve spomína oblasť hospodárskych plánov lesa, čiže by sme rozšírili a už by sa robili komplexné plány hospodárenia lesa, nie také, aké sa historicky doteraz vyrábali, ale podstatne rozšírené. A vtedy by tá suma podľa nás mohla byť niekde na úrovni 14 eur na hektár bez DPH, lebo je tam podstatné navýšenie povinnosti, čo všetko bude treba robiť v tých plánoch. Na toto potrebujete schému štátnej pomoci. Tá schéma štátnej pomoci možno v priebehu pár dní bude, bude odsúhlasená ministerstvom financií a je dohodnutý postup, že ešte pred letnými prázdninami bude vypísaná výzva cez Poľnohospodársku platobnú agentúru, a môj pracovný termín pre PPA-čku a pre Národné lesnícke centrum je, aby zmluvy, nové zmluvy od roku 2016 pre víťazné taxátorské spoločnosti boli podpísané v mesiacoch október až december tohto roku, čiže nemal by byť ohrozený ani termín prípravy nových plánov hospodárenia o lesy pre budúce roky, ale teda už s dostatočným aj jednotkovým finančným zabezpečením na hektár takýchto lesov. Ďakujem pekne, skončil som.